
INTRODUCERE

Exercitarea controlului reciproc al puterilor în stat este indisolubil legată de principiul separaţiei puterilor, desprins din doctrina clasică a liberalismului (cu origini în scrierile lui Montesquieu şi Locke; un principiu considerat a fi fost „standardizat” odată cu apariţia Constituţiei SUA). Scopul principal al „separaţiei puterilor” (şi conceperea unui sistem de distribuire a „puterilor care se echilibrează”) a fost acela de evitare a „tiraniei” (în termenii Părinţilor Fondatori americani), altfel spus de reducere a posibilităţilor de acumulare suplimentară de putere de către una dintre cele 3 ramuri. 
S-a considerat că efectele nocive asupra societăţii, induse de posibilele acumulări de putere, pot fi prevenite dacă legislativul, executivul şi puterea judecătorească sunt distincte şi conduse – în exercitarea prerogativelor - de corpuri instituţionale separate. Perspectiva clasică identifică 3 ramuri ale puterii „în stat”: puterea legislativă (generează şi aprobă legile care reglementează domeniile importante din societate), puterea executivă (aplică regulile şi concepe politici în conformitate cu acestea şi cu ceea ce stabileşte Constituţia) şi puterea judecătorească (înzestrată cu puterea de a verifica respectarea legilor, inclusiv a Legii Fundamentale şi de a judeca ofensele / încălcările acestora). Dacă toate aceste ramuri cunosc o separaţie riguroasă - ceea ce presupune posibilitatea concretă de a împiedeca eventualele uzurpări ale unui tip de putere de către un alt agent, din altă ramură a puterii – se consideră că utilizarea puterii poate fi ţinută sub control.  În practică însă, foarte puţine dintre sistemele democratice sau definite astfel operează cu o separaţie strictă a puterilor, motiv pentru care au apărut instituţiile specializate de tipul Curţilor Constituţionale. Exercitarea puterii în sistemele democratice moderne şi contemporane (incluse în aria generic definită a „statului de drept” sau „rule of law”
 în spaţiul anglofon) necesită mai degrabă „unitate” (în sensul de coordonare a puterilor) decât o „separaţie strictă” care ar putea, spre exemplu, genera executive slabe sau puţin eficiente. În urmă cu mai bine de un secol Bagehot nota că succesul deosebit al guvernului britanic se baza nu pe separaţia ci pe fuziunea puterilor în sistemul „guvernului de cabinet”, care echilibra puterile executivă şi legislativă (în practică, după cum se va argumenta în text, nici sistemul britanic nu a fost ferit de acumularea, episodică, de autoritate „prim-ministerială” în timpul perioade Thatcher). În SUA celebru sistem „checks and balances” asigură prevenirea eventualelor derapaje (sau acumulări suplimentare de funcţiuni) mai bine decât un sistem rigid de „separare a puterilor”.  
Evoluţii recente – „juridicizarea” democraţiilor

Studii recente tratează problema „juridicizării” sistemelor parlamentare, pornind de la principalul aspect al statului de drept  - acela potrivit căruia „limitarea puterii trece prin norma juridică”. Statul de drept implică „încrederea absolută plasată în drept”. Fără a lipsi statul de putere (statul însuşi fiind un fenomen al puterii),  statul de drept statuează că orice manifestare a acestei puteri se face în baza unui titlu juridic, deşi nici dreptul nu este capabil să elimine orice fenomen de abuz de putere (în termenii lui Chevallier
 şi statul de drept va conduce irezistibil la un fetişism, acela al „regulii” – şi ca orice fetişism şi acesta este periculos). Statul de drept nu este lipsit de eficacitate, dar este departe de caracterul de obiectivitate absolută pe care i-l rezervă teoria. Ceea ce contează este conţinutul ordinii juridice structurate, din această perspectivă nu este eronat să se trateze statul de drept ca un fel de perfecţionism juridic. 

În regimurile parlamentare contemporane elementul fundamental în ceea ce priveşte separaţia puterilor ţine nu atât de separarea puterilor între executiv şi legislativ, cât de modul în care se realizează echilibrul politic între majoritate şi minoritate. Controlul „juridicist” al legislaturii se impune ca o necesitate dedusă din tendinţa Executivului de a prelua („raţionaliza”)  Legislativul, acesta din urmă devenind aproape o „prerogativă a acestuia”
. Acest lucru implică o relaţie biunivocă - pe de o parte consimţământul „curţilor” (instanţelor) de a supraveghea producţia normativă a Legislativului, aflat din ce în ce mai mult sub controlul Executivului (cel puţin în acceptarea agendei legislative iniţiate de acesta), aşa cum depinde şi de „bunăvoinţa” Legislativului de a accepta un astfel de control. În cele din urmă, o astfel de relaţie şi modul în care ea decurge exprimă valabilitatea respectării principiilor omniprezente în discursul public: separarea puterilor, controlul şi echilibrarea (checks and balances), domnia legii (rule of law). Studiile comparative par a indica ca optime modelele constituţionale în care în locul unei stricte separări a puterii funcţionează modelul „dialogului puterilor”, instituţiile fiind obligate la aceasta din perspectiva nevoii protejării drepturilor şi respectării statului de drept
. Între erudiţii domeniului, Mark Tushnet a dezvoltat o teorie interesantă a  relaţiei „dialogale” între puterile instituite ale statului
. În această viziune a „dezbaterii constituţionale” poporul, legislativul, executivul şi judecătorescul se află în „conversaţie” pe o axă  temporală în care sunt identificate intervalele în care are loc „conversaţia”. Aceasta ia sfârşit atunci când participantul a cărui decizie are finalitate normativă semnalizează că s-a ajuns la un punct final şi că dezbaterea s-a încheiat, cel puţin pentru un timp. 
În analiza „expansiunii puterii” şi a limitării acesteia prin normare un loc aparte revine Uniunii Europene şi consecinţelor procesului integraţionist. Transformările induse de fenomenul integrării europene au impus o „europenizare” a modului de a privi separaţia puterilor, până la a considera „adevărata / corespunzătoarea administrare a justiţiei drept cel mai ferm pilon al bunei guvernări”
. 
Despre presupusul declin al parlamentelor
 se poate vorbi doar în măsura în care problemele de referinţă sunt unele concrete (în care ar putea fi „pierderea de putere” faţă de un referenţial temporal). Din perspectiva funcţiei legislative – numărul de legi adoptate – nu se poate vorbi de parlamente mai performante şi de unele mai puţin performante, întrucât aceasta depinde şi de structura sistemului politic instituţional şi de modul de guvernare (parlamentul englez a realizat întotdeauna mai puţine legi decât cel german şi mult mai puţine legi decât cel francez). 
Control executivului şi capacitatea de a purta marile dezbateri politice sunt privite ca funcţii ale parlamentelor cel puţin la fel de importante ca şi funcţia legislativă. Eficienţa legislativă a parlamentelor se poate lua în considerare nu atât după numărul legilor produse cât al acelor legi ce aplică programul de guvernare, care au primit vot favorabil din partea majorităţii parlamentare fără un aport decisiv de voturi din partea opoziţiei (dar fără necesitatea ca opoziţia să se exprime mereu împotrivă); timpul de aprobare a acelor legi poate fi un alt criteriu al eficienţei.
Capacitatea de exercitare al unui control rezonabil asupra activităţii executivului reprezintă un alt criteriu de evaluare a activităţii parlamentelor. Din această perspectivă nu capacitatea de a răsturna guvernul (votul de neîncredere constructiv, potrivit modelului german, poate fi o soluţie de echilibrare executiv-legislativ) este esenţială cât capacitatea de a modifica politicile guvernamentale şi de a impune schimbări în politicile „de linie” ale ministerelor. 
Ceea ce se constată, inclusiv în exemplele avute în vedere în text, este că în regimurile parlamentare raportul între guvern şi majoritatea parlamentară care îl susţine este unul strâns, uneori atât de strâns încât afectează raportul dintre reprezentare şi decizie. De aici şi aparentul conflict din democraţiile contemporane în legătură nu numai cu ce fel de guvernare ci şi cu câtă guvernare. 

SPAŢIUL ANGLOFON: de la „the Crown is in Parliament” la „cheks and balances”

MAREA BRITANIE 
Arhitectura instituţională a Marii Britanii cuprinde: executivul (guvernul Marii Britanii şi, cu putere limitată, executivele Scoţiei, respectiv a Ţării Galilor şi al Irlandei de Nord), judecătorească (pentru Anglia şi Ţara Galilor şi, distinctă, în cazul Scoţiei şi Irlandei de Nord) şi legislativă (Parlamentul Marii Britanii, parlamentul Scoţiei, Adunarea Naţională a Ţării Galilor, respectiv Adunarea Naţională a Irlandei de Nord). Conform contestatarilor modelului britanic, un sistem în care şeful Executivului, sprijinit de o majoritate parlamentară sigură, pare a contrazice principiul separaţiei puterilor în stat, existând opinii potrivit cărora principiul „the Crown is in Parliament” acoperă în realitate un „executiv absolutist” (logica aserţiunii: UK nu are la modul propriu un act de tipul „Bill of Rights” care să formalizeze separaţia puterilor în stat şi prin urmare, guvernul său poate fi descris ca nelimitat sau absolutist; cu toate acestea, în 1979, guvernul laburist James Callaghan a fost înfrânt în Parlament cu o majoritate de (1 vot, punând între paranteze şi celebra „disciplină de partid” cât şi „absolutismul executivului”). 
În mod tradiţional, în Marea Britanie orice eşec al guvernului în susţinerea în Camera Comunelor a unui proiect legislativ (iniţiativă, măsură politică etc.) era considerat un vot de blam şi implica, prin urmare, demisia întregului Cabinet (chiar dacă chestiunea respectivă implica un anume minister şi nu guvernul în ansamblu). Însă din 1979 cabinetele Marii Britanii s-au bucurat de majorităţi sigure şi, corespunzător transformărilor politice, guvernele nu au mai considerat eşecurile (minore sau mai semnificative) motiv de demisie, uneori evitând chiar şi revenirea în Parlament pentru a încerca întoarcerea unui vot defavorabil.  

Puterea executivă - puterea legislativă

Cadrul parlamentar britanic nu prevedea limite ale puterii parlamentare, fiind practic imposibil a ataca un act emis în Parlament (instituţia nu poate fi pusă în cauză ultra vires, de legiferare peste competenţe). O alterare moderată a acestui principiu s-a petrecut odată cu adoptarea, în 1998, a Human Rights Act. În acelaşi timp, în UK nu este neobişnuit ca o instanţă (court) să judece măsura în care, spre exemplu, un minister sau altă entitate (cu autoritate delegată de legislativ) adoptă măsuri ce pot fi considerate ultra vires (care exced intenţia iniţială a Parlamentului din momentul în care a transferat puterea spre respectiva autoritate / entitate). 
Executivul este strâns legat de legislativ, premierul şi o majoritate a miniştrilor Cabinetului sunt membri ai Parlamentului (mandate în Camera Comunelor); premierul – spre deosebire de preşedintele SUA – nu poate în mod practic avea o apartenenţă politică diferită de a majorităţii. Această intercalare executiv-legislativ s-a considerat a fi benefică pentru stabilitatea şi eficienţa guvernării. Nu de puţine ori premierul este şi liderul majorităţii parlamentare (al partidului majoritar), ceea ce dă mai multă libertate de acţiune Executivului şi o temperare / reţinere a activităţii de control a Legislativului. Mai mult, Parlamentul poate delega un anume grad de putere legislativă executivului, ceea ce eliberează parlamentul de scrutarea detaliilor tehnice însă îi menţine controlul pe ceea ce elaborează în domeniu guvernul. Prin urmare nu se poate considera că puterea legislativă şi cea executivă sunt separate (sau distincte). Însă prin anumite proceduri – între care Question Time – membrii guvernului trebuie să vină regulat în Parlament pentru a explica politici, măsuri, iniţiative şi tot ceea ce se consideră de către membrii acestuia ca fiind de interes. 
Pentru a păzi executivul de o eventuală tentaţie de control asupra legislativului, prin House of Commons (Disqualification) Act 1975 s-a introdus limitarea numărului de miniştri retribuiţi care ocupă simultan şi un loc în Camera Comunelor. Suplimentar, legislativul are şi posibilitatea de a solicita demiterea oficialilor guvernamentali; convenţia privind responsabilitatea ministerială menţine controlul asupra Executivului prin obligativitatea membrilor acestora de a răspunde în faţa parlamentului. Mai mult, numărul membrilor Camerei Comunelor a fost redus de la 650 la 600, prin  Parliamentary Voting System and Constituencies Act din 2011; adiţional, prin Public Administration Select Comitee rolul şi responsabilitatea miniştrilor şi ministerelor sunt suplimentar supravegheate, inclusiv în ceea ce priveşte limitarea sau nu a unor atribuţii, personalului ş.a.m.d. Pe de altă parte Executivul încă este prezent în Legislativ, aproximativ 20% din membrii Parlamentului fiind ceea ce se cheamă „payroll vote”, adică activând prin ministere sau conectaţi la Executiv – cei din această categorie sunt obligaţi să voteze cu guvernul sau să demisioneze din poziţia deţinută. Dacă această pondere rămâne statică dar numărul parlamentarilor va mai suferi o eventuală diminuare, eficienţa Executivului în „domesticirea” Legislativului va cunoaşte o amplificare (actul amintit Parliamentary Voting System and Constituencies din 2011, Sect 7 / 14 face referire la o eventuală diminuare a numărului de parlamentari „după următoarele alegeri” – i.e. cele care au avut loc în 2015). Prin urmare eforturile de a reduce „fuziunea” Executiv – Legislativ sunt departe de a fi aglutinat într-o formulă care să definească un profil distinct (de tip SUA) pentru cele două ramuri. 
Schimbări recente: unul dintre aspectele semnificative ale controlului Executivului asupra Legislativului în UK stă în capacitatea sa de a influenţa timpul alocat dezbaterilor şi de a stabili agenda şedinţelor. Şi în acest domeniu au intervenit modificări, prin crearea în 2010 a unei comisii,  Backbench Business Committee, cu scopul de a garanta mai multă independenţă operativă faţă de Executiv (pe acest aspect al agendei activităţii parlamentare şi pentru a face dezbaterile mult mai conectate la agenda publică). 
Puterea legislativă - puterea judecătorească
Prin House of Commons (Disqualification) Act 1975 judecătorii nu pot face parte din Legislativ, ca membri aleşi ai Parlamentului, menirea lor fiind aceea de a interpreta legea în conformitate cu ceea ce a emis legiuitorul şi de a contribui în mod responsabil la îmbunătăţirea legislaţiei ordinare (common law – principiul fiind acela judge – made law). Judecătorii instanţelor superioare au mandate pe viaţă, în vederea protejării independenţei acestora şi, ca şi în SUA, o revocare a unui judecător membru în High Court are nevoie de o rezoluţie a ambelor Camere, după ce s-au constatat abateri disciplinare etc. Judecătorii au imunitate raportat la activitatea legală depusă şi autoritatea absolută în sens procedural. Constituţional, judecătorii sunt subordonaţi Parlamentului, pentru că nu pot contesta sau modifica valabilitatea actelor acestuia (Acts of Parliament). În ultima perioadă există dezbateri pe această temă conectată la principiul amintit mai sus, „judge made law”. Cooperarea între legislativ şi puterea judecatoreasă este descrisă ca un „parteneriat constituţional”, Parlamentul acordând aprobarea tacită în cazurile „judge – made law” prin neinterferare. Human Rights Act 1998 a indus nevoia unei armonizări  doctrinare între suveranitatea Parlamentului (the Crown is in Parliament ) şi „rule of law”, presupunând anumite restrângeri din partea ambelor părţi; alte modificări au intervenit prin necesitatea armonizării la legislaţia Uniunii Europene – Sect 4 din Human Rights Act 1998 (pusă recent în cauză pentru declanşarea unui referendum de cabinetul Cameron) stabileşte că o „curte” poate stabili în ce măsură o lege / normă este consistentă cu legislaţia UE, în caz contrar Convenţia obligând guvernul la rectificare.
Principalul „privilegiu” al Parlamentului constă în libertatea dezbaterilor şi de exprimare pe orice temă publică – nicio curte sau procedură judiciară nu poate interfera pe această prerogativă stabilită încă din 1689, prin Bill of Rights. Nicio instanţă şi niciun act judecătoresc nu poate restrânge sau interzice dezbaterile sau procedurile parlamentare. Pe de altă parte, există un agreement prin care membrii parlamentului se abţin de la a critica deciziile justiţiei. Complementar, prin regula sub judice
 Parlamentul nu poate interveni în niciun caz aflat în procedura unei instanţe.  
Puterea executivă - puterea judecătorească
Puterea judecătorească veghează (scrutiny function) pentru a se asigura că orice delegare de putere legală (legislaţia secundară) este în acord cu scopul în vederea căruia Parlamentul a delegat autoritatea de reglementare; supraveghează legalitatea acţiunilor guvernamentale şi a celorlalte instituţii publice.  În mod tradiţional, în unele materii autoritatea judecătorească manifestă deferenţă şi auto-limitare (self-restraint), în special în acele domenii considerate în aria „royal prerogative” (care implică raţiunea / interesul  de stat – e.g. numirea miniştrilor, alocări bugetare şi /sau resurse financiare, securitatea naţională, semnarea tratatelor, prevenirea acţiunilor teroriste... în astfel de domenii, de regulă, judecătorii se abţin să intervină). Exemplu: cazul A v Secretary of State for Home Department
 privind reţinerea unei persoane suspectate de terorism internaţional fără a fi fost îndeplinite condiţiile procesuale normale.
Procurorul General a argumentat că este o chestiune ce ţine de autoritatea politică – mai exact de politica de securitate a statului – prin urmare, instanţa judecătorească nu poate uzurpa autoritatea unei alte puteri. Opinia finală a venit de la Lordul Bingham, care a respins argumentaţia motivând că judecătorii sunt liberi să interpreteze şi să aplice legea în mod universal, aceasta fiind o funcţie cardinală într-un stat modern şi democratic şi Procurorul General „greşeşte când stigmatizează decizia autorităţii judecătoreşti ca fiind pe undeva nedemocratică”
 (în sensul interferării în aria de competenţă a Executivului).

Modificări constituţionale recente

Constitutional Reform Act 2005 reprezintă coordonarea eforturilor Executivului şi Parlamentului în reformarea unor zone în care “puterile” erau insuficient definite. Ministrul pentru relaţia cu Parlamentul, Leslie Cristopher, în alocuţiunea din Camera Comunelor a arătat că dorinţa generală a fost aceea de consolidare a separării puterilor, dar că separarea nu trebuie privită ca insularizare, respectiv nu împiedică parteneriatul dintre diversele instituţii ale statului. Reforma a profilat o Curte Supremă separată, condusă de un Lord Chief of Justice care a înlocuit Lordul Cancelar; în mod statutar s-a stabilit obligaţia miniştrilor / ministerelor de a respecta independenţa justiţiei. Un raport argumentând separaţia puterilor în stat a fost elaborat în 2004 Select Comitte on the Constitutional Reform Bill, care a contribuit la reforma constituţională din 2005. 
Până la Reforma Constituţională din 2005 numirile în justiţie erau făcute la recomandarea Lordului Cancelar care era şi ministru în Cabinet. Prin legislaţie s-a stabilit o comisie independentă care să recomande numirile, Judicial Appointements Commision (pentru Anglia şi Ţara Galilor). Comisia face recomandările respective Lordului Cancelar, care are posibilităţi extrem de restrânse de a se opune (prin veto). Actul din 2005 obligă comisia la îndatorirea de a încuraja diversitatea în construirea bazei de selecţie privind numirile; proceduri separate sunt prevăzute pentru alegerea membrilor Curţii Supreme. Imediat după reforma constituţională procedurile de numire au fost criticate ca fiind dificile şi greoaie, implicând Preşedintele şi vice-preşedintele Curţii Supreme în alegerea propriilor lor succesori, procedură aproape unică în lumea occidentală (în SUA Senatul este implicat în alegerile de la Curtea Supremă, unele voci opinând nevoia ca în parlamentul britanic să fie eventual constituită o comisie de „pre-selecţie” care să audieze candidaţii la Curtea Supremă; alte opinii, la fel de pertinente, au făcut observaţia că un astfel de mecanism ar putea fi influenţat prin intermediul mass-media. 
Curtea Supremă
Până în 2009 Lorzii din Appeal in Ordinary în formulă întrunită reprezentau cea mai înaltă instanţă (curte) de apel din Marea Britanie. Constitutional Reform Act a recreat Curtea Supremă, separând total funcţia juridică de implicarea Camerei Lorzilor. Curtea Supremă a devenit astfel o entitate constituţională distinctă, cu statut de unicitate în arhitectura instituţională engleză. 
STATELE UNITE ALE AMERICII
Sistemul constituţional american – checks and balances (control şi echilibrare)

Constituţia SUA stabileşte şi garantează în Art.1 prerogativele Legislativului; Art. 2 consacră puterea executivă a Preşedintelui; Art.3 se referă la independenţa justiţiei. Congresul (Senatul şi Camera Reprezentanţilor) sunt alese într-un proces electoral separat de cel prevăzut pentru alegerea Preşedintelui, care nu poate fi membru al Legislativului. Curtea Supremă poate declara ca neconstituţionale atât actele Preşedintelui dar şi ale Congresului. 

Constituţia SUA nu conţine expres o prevedere cu referire strictă la păstrarea limitelor distincte ale celor trei puteri, aşa cum nu impune în mod explicit sistemul de control şi echilibrare (checks and balances). Cu toate acestea, Constituţia face acest lucru implicit, neacordând celor trei ramuri competenţa de a legifera, executa şi a se pronunţa în acelaşi timp, aşa cum oferă în textul ei şi mijloacele prin care fiecare dintre cele trei puteri poate rezista şi contrabalansa eventualele „incursiuni” ale celorlalţi. Scopul Constituţiei este acela de a aşeza ordinea corectă în stat, conferind suficientă putere pentru o guvernare eficientă şi mijloace de limitare pentru cei care ar manifesta dorinţa de a restrânge libertăţile celor guvernaţi. 

Constituţia SUA a adus o substanţială modificare doctrinei separaţiei puterilor în stat, existentă deja în lumea engleză însă nu într-o formă în care cele trei ramuri erau distinct profilate, fără posibilitatea uneia de a interveni în funcţionarea celeilalte. Prin urmare, s-a păstrat conceptul (separarea puterilor), însă fiecărei ramuri i s-a acordat funcţii unice şi identificabile ca adecvate doar pentru aceasta, limitându-se şi capacitatea „personalului” de a face parte, simultan, din două ramuri diferite ale puterii. Evident, sunt prevederi care pot fi considerate „imixtiuni”, cum este dreptul de veto al Preşedintelui la legislaţia Congresului, sau unele numiri pe care le poate face Senatul SUA (şi care au fost criticate din chiar perioada incipientă a constituţionalismului american, în eseurile lui Madison spre exemplu). În fapt, în spiritul constituţionalismului american contează nu atât separaţia rigidă a puterilor (ci „separaţia în acţiune”) şi asigurarea că niciuna dintre ramuri nu poate acumula discreţionar putere, furnizând fiecărei puteri (şi celor care le administrează sau sunt parte) mijloacele constituţionale necesare şi motivele de a rezista încălcărilor celorlalţi. Din această perspectivă, sistemul american este considerat unul eficient în a menţine echilibrul între puteri, cu asigurarea separării mai sus-menţionate
. 

Puterea executivă (preşedintele SUA) - puterea judecătorească 

Preşedintele: 

· numeşte judecătorii pe funcţiile vacante, graţiază şi poate comuta pedepsele (rezultate din sentinţe ale instanţei, dar nu poate  oferi clemenţă în cazurile de impeachment privind judecătorii federali)

Puterea judecătorească: 

· interpretează legile şi aplicarea lor, inclusiv acţiunile Preşedintelui; judecătorii au mandatat pe viaţă, deşi sunt numiţi de Preşedinte, şi nu pot fi îndepărtaţi decât dacă demisionează, în caz de deces sau de revocare (în baza unor certe fapte incompatibile cu statutul lor) cu votul Camerei inferioare şi confirmarea Senatului.

Puterea executivă (preşedintele SUA) vs. puterea legislativă (Congresul)

Preşedintele (şef al statului şi al guvernului): 

· poate convoca sesiuni extraordinare ale Congresului, este Commander-in-Chief – Comandant suprem al forţelor armate (un imperium care îi conferă puterea de şef al structurilor militare, dar este şi şef al „serviciului civil” ca şef al guvernului – de aici şi remarcile privind „republica imperială”); 
· se poate opune prin veto („regular veto” şi „poket veto”) legilor Congresului.  
· deşi orice proiect legislativ este obligatoriu să intre prin Congres (unde se stabileşte agenda procesului legislativ) unele proiecte sunt introduse în mod tradiţional la cererea Preşedintelui, cel mai important fiind proiectul anual al Bugetului federal. 
Vice-preşedintele SUA este şi Preşedinte al Senatului şi poate decide prin votul său un eventual vot indecis în camera superioară pe un anumit proiect; în afara unor astfel de cazuri rareori vice-preşedintele prezidează şedinţele Senatului, rolul revenind unui preşedinte ad tempore selectat dintre membrii majorităţii. 

Legislativul: 

· aprobă numirile efectuate de Preşedinte (Senatul are această calitate),

· are autoritatea de a iniţia şi audia pe tema revocării Preşedintelui (în cazul unei/unor certe încălcări a prerogativelor Constituţiei)

·  are posibilitatea de a trece peste „veto-ul” preşedintelui (prin vot cu 2/3 în fiecare Cameră), ratifică tratatele internaţionale, declară starea de război, controlează alocările (politica bugetară). Dacă Senatul trebuie să confirme toate numirile preşedintelui şi este cel care ratifică tratatele, camera inferioară aprobă toate numirile Vice-preşedintelui şi aprobă toate tratatele care implică comerţul internaţional. Înainte de a trimite Preşedintelui, spre promulgare, forma finală a proiectelor legislative acestea trebuie să treacă prin vot prin ambele camere.  
Controlul activităţii executivului: Congresul (cele două camere ale acestuia) au puterea de a investiga nelimitat, membrii comisiilor alocând un spaţiu semnificativ audierilor pe diverse chestiuni; în condiţiile unei convocări subpoena în Congres nimeni nu poate refuza audierea (pedeapsa putând fi închisoarea pentru sfidarea Congresului). Pe lângă aceasta, legislativul are un instrument eficient de supraveghere prin Government Accountability Office (GAO) – înfiinţată în 1921 pentru a controla şi audita politica bugetară şi rapoartele trimise congresului de Secretarul Trezoreriei această instituţie auditează şi generează, în prezent, rapoarte cu privire la toate aspectele guvernării şi fondurile publice implicate. Pe de altă parte şi Executivul beneficiază de propriul instrument de control al activităţii agenţiilor din subordine, un număr de 64 de inspectori-generali elaborând periodic rapoarte de activitate ale agenţiilor la care sunt ataşaţi. 

Puterea legislativă (Congresul) - puterea judecătorească 

Puterea judecătorească: 

· interpretează legile, determină constituţionalitatea legilor (chiar şi în condiţiile în care legea a trecut şi de un eventual veto al preşedintelui);

· imunitatea (impeachment-ul fiind o procedură excepţională) şi durata mandatului (judecătorii nu au un termen fix, servesc pe viaţă, până când demisionează sau până la revocarea din post cu acceptul Camerei inferioare şi Senatului) au fost stabilite de Constituţie pentru a feri puterea judecătorească de pulsiunile publice şi electoraliste. 

· curţile federale reprezintă singura autoritate care interpretează legile, determină constituţionalitatea şi aplica legile la cazuri individuale.

· Curţile inferioare sunt constrânse în deciziile lor de deciziile Curţii Supreme – se aplică interpretarea dată de acesta. 

Puterea legislativă: 

· poate, prin măsuri legislative înfiinţa noi instanţe; 
· are autoritatea de a solicita revocarea unei numiri, aprobă numirile de judecători făcute de Preşedinte. 
· Constituţia lasă puterii legislative suficient spaţiu în a traşa aspectul general al puterii judecătoreşti, aceasta putând determina inclusiv numărul de judecători necesar Curţii Supreme (de altfel acest număr iniţial de 6 a crescut la 9, cu un Chief Justice şi 8 Associates Justices). 
· Poate înfiinţa instanţe inferioare Curţii Supreme, poate stabili numărul de instanţe (Curţi) districtuale, în care se judecă majoritatea cazurilor federale şi tot puterea legislativă a stabilit la 13 numărul de Curţi de Apel la care se pot revedea cazurile curţilor districtuale. 
· Judecătorii federali pot fi revocaţi (procedură de impeachment
) doar de Camera Reprezentanţilor şi îndepărtaţi din serviciu doar după confirmarea Senatului. În general Congresul determină jurisdicţia curţilor federale, însă în unele cazuri – cum ar fi acela al unei / unor dispute între două sau mai multe state componente ale USA – Constituţia garantează Curţii Supreme jurisidicţia, autoritate care nu poate fi modificată de Congres.   

REPUBLICA FRANCEZĂ
Constituţia franceză din 1958 – cu modificările ulterioare – consacră un regim hibrid, cu caracteristici parlamentare (similar modelului britanic sau german) dar şi caracteristici proprii regimurilor prezidenţiale (ca în SUA). Structura parlamentară este bicamerală-diferenţiată, cu o Cameră Inferioară aleasă direct şi una superioară aleasă indirect. Legislativul controlează Executivul prin comisiile de specialitate şi prin votul de cenzură, dar poate fi dizolvat de preşedinte care provoacă astfel alegeri generale (preşedintele Chirac în 1997). În condiţiile unei majorităţi de aceeaşi culoare politică ca şi preşedintele sistemul este „prezidenţialist”; în situaţia unei coabitări sistemul ia forma unui regim „guvernamentalist”. 
Republica a V-a - mai bine spus Constituţia acesteia din 1958 – a cunoscut – faţă de republica a IV-a - modificări astfel gândite încât „regimul de Adunare” (cu mare priză în tradiţia civică din Hexagon) să nu pericliteze stabilitatea regimului politic prin „paralizare”; din 1958 constituţia franceză a cunoscut peste 22 de modificări, între acestea notabile fiind: renunţarea la pedeapsa capitală (2007), modificarea mandatului prezidenţial (2000), modificarea statutului penal al şefului statului (2007); numeroase alte modificări au decurs din procesul de aprofundare a integrării în Uniunea Europeană (1992, 1999, 2003, 2005, 2008 etc.).  
Sistemul francez are atât trăsături specifice regimurilor parlamentare dar şi regimurilor prezidenţiale, de unde şi catalogarea acestuia ca fiind „semi-prezidenţial”. Caracterul parlamentar rezidă în existenţa unui guvern condus de un premier responsabil în faţa Adunării, ai cărei membri sunt aleşi prin sufragiu universal, egal şi direct. În acelaşi timp însă, existenţa unui Preşedinte al Republicii ales prin vot direct, rolul său eminent în materie de politică externă dar şi preeminenţa în jalonarea conduitei politice interne (chiar şi în perioadele de coabitare) nu are echivalent în sistemul parlamentar britanic sau în sistemul federal german, apropiind modelul francez de cel american.    
Instituţia prezidenţială  - legislativ 
Mandatul de 5 ani şi existenţa unui proces electiv separat faţă de alagerile pentru parlamentari, posibilitatea exprimării în faţa celor două Camere reunite în Congres, combinată cu practica instituţională, conferă prestigiu şi autoritate funcţiei prezidenţiale. 

Simbolic, Preşedintele este cheia de boltă a arhitecturii instituţionale franceze; Art. 5 dispune ca preşedintele, prin funcţia sa de mediere, să asigure funcţionarea reglementară a puterilor publice, asigurând continuitatea Statului francez. Preşedintele este garantul independenţei naţionale, al integrităţii teritoriale şi al respectării tratatelor. Preşedintele numeşte prim-ministrul şi constată încetarea mandatului acestuia; poate decide să se adreseze Camerelor parlamentului reunite în Congres, poate supune referendumului anumite proiecte de lege relativ la organizarea puterilor publice, reformelor de politică economică, socială sau de mediu; poate pronunţa, după consultarea preşedinţilor celor două Camere şi a prim-ministrului, dizolvarea Adunării Naţionale. Poate convoca parlamentul în sesiunea extraordinară prin decret privind o ordine de zi determinată, la cererea prim-ministrului sau al majorităţii membrilor Adunării Naţionale (art.29).  
Dacă în certe condiţii există ameninţări grave şi imediate la adresa instituţiilor Republicii, a independenţei Naţiunii şi integrităţii teritoriale a acesteia şi dacă lanţul constituţional al funcţionării puterilor publice este întrerupt, atunci Preşedintele poate lua măsurile necesare dictate de exigenţele momentului (puterile excepţionale ale Preşedintelui sunt reglementate de constituant în Art.16 însă nu au fost aplicate decât o singură dată, în 1961, legat de episodul puciului militar din Algeria). 
Preşedintele poate aduce în faţa Consiliului Constituţional o lege sau un tratat; numeşte 1/3 din membrii acestuia – dar puterea de nominalizare se exercită după avizul public al comisiei parlamentare permanente competente – dacă în comisiile respective voturile negative reprezintă mai mult de 3/5 din voturile exprimate atunci nominalizarea cade. 

Preşedintele are un număr de prerogative executive, cu obligativitatea contra-semnării de către premier sau, după caz, a ministrului de resort (la propunerea primului ministru numeşte alţi membri ai Guvernului, prezidează Consiliul de miniştri dar şi consiliul superior al magistraturii, promulgă legile şi poate cere parlamentului, în interval de 15 zile de la transmitere, o nouă dezbatere a legii pe anumite articole; semnează decretele şi ordonanţele Consiliului de miniştri, numeşte funcţionari civili şi militari, este şeful Armatei; în condiţiile în care majoritatea din Adunare coincide cu majoritatea electoratului său, preşedintele este de facto şi veritabilul şef al majorităţii, infleunţând orientarea politică a Executivului (lucrurile se schimbă în cazul coabitării). Preşedintele nu este responsabil în faţa Parlamentului dar îl poate dizolva (în condiţiile Constituţiei). 
Executiv (preşedinte) - puterea judecătorească
În virtutea Art.5 Constituţie îi oferă Preşedintelui, practic, dreptul de a interpreta Constituţia (poate utiliza referendumul pentru reforma constituţională, poate refuza să semneze ordonanţele etc.). Numeşte 3 membri în Consiliul Constituţional, este garantul independenţei autorităţii judiciare (Art.64 Constituţie)
Legislativ - Executiv
Parlamentul exercită o mare parte din puterea legislativă (dar nu în totalitate) controlează Executivul în iniţiativele legislative propuse (mai puţin activitatea executivă a Preşedintelui Republicii), poate cenzura activitatea acestuia şi, prin comisiile parlamentare, exercită controlul dedicat al activităţii departamentale a guvernului. 
Camera Inferioară poate bloca proiectele şi politicile prim-ministrului  dar preşedintele poate dizolva Parlamentul, aşa cum poate cere demisia guvernului fără acordul Adunării (cazul guvernului Michel Roccard în 1991). Pe de altă parte Parlamentul reunit în Haute Cour, conform Art.68 din Constituţia Republicii Franceze (modificat 2009) îl poate destitui (dar nu şi judeca) pe Preşedintele Franţei pentru maniestări incompatibile cu exercitarea mandatului.  
Executiv - legislativ
Executivul deţine mijloacele necesare de a separa „legea” de „reglementare” (inadmisibilitatea amendamentelor care impietează domeniul legii (Art.41) sau de-legalizarea dispoziţiilor formal legislative şi material reglementative (art.37, alin.2). Prin Art. 40 din Constituţie un membru al parlamentului nu poate propune şi/sau amenda dacă prin aceasta se diminuează resurse publice sau sunt modificate cheltuieli publice, taxe etc. Guvernul îşi poate susţine punctul de vedere cu privire la o parte din ordinea de zi aflată pe agenda Parlamentului (din 2009 în 2 săptămâni din 4 guvernul poate veni cu lisa textelor de lege de revizuit; poate solicita accelerarea procedurilor pe un text de lege convocând reuniunea unei comisii mixte paritare (compusă din 7 deputaţi şi 7 senatori). Guvernul îşi poate angaja răspunderea – nu mai mult de o dată pe sesiune – pe proiectele de lege ce ţin de finanţele publice sau de asigurările sociale etc. Legea se consideră adoptată dacă nu trece nicio moţiune de cenzură. Constituţia din 1958 a vizat stabilitatea puterii executive pentru a face faţă crizelor politice (criza algeriană, mişcările din 68 etc.) şi de aceea susţinătorii modificărilor ulterioare au opinat pentru un model modernizat faţă de cel creionat de de Gaulle (incompatibilitatea mandatului de ministru cu cel de parlamentar şi înlocuirea temporară a membrului legislativului cu supleantul său, pe perioada exercitării funcţiei executive).
Puterea judecătorească
Ministerul justiţiei coordonează activitatea procurorilor care angajează acţiuni judiciare „în numele Republicii”. Judecătorii însă sunt inamovibili. Arbitrul constituţional (Consiliul Constituţional) este compus din nouă membri numiţi de Preşedintele Republicii şi preşedinţii celor două Camere parlamentare. Foştii preşedinţi ai statului sunt de asemenea membri de drept în Consiliul Constituţional.  
Sistemul francez de separe a puterilor

REPUBLICA FEDERALĂ GERMANIA
Cele trei ramuri ale puterii de stat cuprind un legislativ bicameral (camera inferioară aleasă direct şi camera superioară compusă din 69 de reprezentanţi ai landurilor), puterea executivă şi puterea judecătorească. Separaţia puterilor operează pe orizontală (între instituţiile politice situate pe acelaşi nivel constituţional) şi pe verticală (Uniunea Europeană, guvernul federal, landuri şi muncipalităţi).  

Sistemul politic german poate fi considerat, în linii generale, un sistem politic parlamentar (cu un Executiv, condus de un cancelar susţinut de o majoritate parlamentară şi un preşedinte cu rol ceremonial – în contextul unui cancelar „puternic”, politica germană îmbracă un caracter „guvernamentalist” ceva mai pronunţat).

În ceea ce priveşte separaţia puterilor, acest principiu nu operează, în Germania, exact în sensul doctrinar al „Trias Politica” – aşa cum în Marea Britanie există referiri la „fuziunea puterilor” şi nu la „separarea” lor şi în Germania este preferabilă sintagma de „cooperare a puterilor” ("Gewaltenverschränkung") pentru a descrie funcţionarea puterilor. 
Raportul putere executivă – putere judecătorească

Constituţia germană stabileşte, în Art.20 (2), că autoritatea în stat este exercitată de popor prin intermediul votului şi al alegerilor, prin care se stabilesc organele specifice ce ţin de legislativ, executiv şi de puterea judecătorească. 

Curtea Constituţională Germană (Bundesverfassungsgericht, BVerfG) a declinat în acceptarea unei ierarhii a puterilor în care, eventual, să se fi poziţionat la mijloc
 între două instituţii cu legitimitate democratică. 

Constituantul a alocat puterii judecătoreşti partea a IX-a a Constituţiei Federale, stabilind că aceasta este învestită în judecători şi exercitată prin Curtea Constituţională, curţile federale (stabilite de actul de bază) şi curţile landurilor.  

Punctul sensibil al sistemului german rezidă în posibilitatea de influenţare a puterii judecătoreşti de către Executiv, situaţie care decurge din rolul miniştrilor de justiţie în alegere, numirea şi promovarea judecătorilor – de cele mai multe ori miniştrii face acest lucru singuri, alteori în cooperare cu comisii de specialitate; din această perspectivă au existat nu puţine opinii potrivit cărora „în Germania miniştrii controlează judecătorii”. Pentru Curtea Constituţională şi pentru instanţele federale influenţa Executivului – ca posibilitate – este ceva mai restrânsă însă se poate exercita în proporţie de 50% (în ponderea numirilor). Jumătate din membrii Curţii Federale Constituţionale sunt numiţi de Bundestag, jumătate de Bundersrat. Judecătorii fiecărei instanţe amintite sunt aleşi după ce trec prin filtrul unui ministru federal de competenţă şi o comisie compusă din miniştrii de competenţă ai landurilor şi un număr egal de membri ai Bundestagului. 

În mod constant, Federaţia Judecătorilor Germani (Deutschen Richterbund, DRB – 25 de filiale şi 15.500 membri) a solicitat clarificarea unui rol mult mai independent al Puterii Judecătoreşti, conform principiului clasic al separării puterilor şi valorilor constituţionale. Principala solicitare: realizarea unui sistem de tip „rule of law” standard, în care Executivul să nu mai poată influenţa justiţia. Acest tip de solicitări nu sunt recente (de peste cinci decenii au existat, cu oarecare constanţă, astfel de demersuri, începând cu 1953.
Rolul ministrului justiţiei în numirea judecătorilor:

„Controlul şi împărţirea puterii”

Potrivit constituţiei germane cele 3 ramuri ale puterii de stat sunt împărţite între 5 organe instituţionale (Preşedintele federal, Executivul federal, Parlamentul federal, Consiliul Federal şi Curtea Federală Constituţională. Puterea executivă are o structurare complexă, constituţia învestind cu puteri specifice Cancelarul (şef al executivului), secretarii federaţiei (Staatssekretär) şi guvernul ca întreg. Doar puterea judecătorească deţine un grad mai mare de separare, fiind compusă din judecătorii federali şi ai landurilor şi din instanţele unde funcţionează aceştia. Curtea Constituţională Federală este singura instituţie cu un rol semnificativ în mecanismul de control şi echilibrare (checks and balances). 

Puterea legislativă: în constelaţia celor 4 (sau 5, după alte interpretări) organe ale puterii legislative, Parlamentul Federal ocupă un loc de prim ordin, constituţia stabilindu-i rolul de unicitate în trecerea noilor legi. Consiliul Federal (compus din membrii executivelor celor 16 landuri) are şi el atribuţii importante: poate propune amendamente sau poate obiecta la acestea sau poate acorda un vot negativ la propuneri deja trecute prin procedurile din Parlamentul federal. Teoretic poate controla executivul prin intermediul Parlamentarischer Staatssekretär (în cazul noii funcţii create de cancelarul Schroeder în 1997, Beauftragter der Bundesregierung für Kultur und Medien – Comisar federal pentru cultură şi media rezervată unui secertar de stat parlamentar practic rolul ministerului este deţinut de comisia parlamentară pentru cultură şi media)
Puterea Executivă (federală): are un rol vital în procesul de legiferare, putând propune noi proiecte de lege (iniţiativă legislativă) sau poate contribui cu expertiza tehnică a structurilor sale departamentale, Cancelarul şi secretarii federali împărţind responsabilitatea politică. La capătul procesului de legiferare este Preşedintele RFG care promulgă actul normativ, confirmând astfel că nu este contrară Constituţiei. Curtea Federală Constituţională intervine doar dacă este invocată pentru a stabili constituţionalitatea unei legi. Cancelarul deţine rolul de coordonator al politicilor importante pentru naţiunea germană, nu este singurul factor al puterii executive însă este cel mai important. Preşedintele RFG nu are putere politică, nu este implicat în generarea politicilor publice, fiind un simbol al întregii naţiuni. Toate acţiunile sale au nevoie de contra-semnarea de către cancelar sau miniştri. Rolul său devine important doar în condiţiile unei crize parlamentare, când poate dizolva Parlamentul şi provoca noi alegeri generale (lucru imposibil în sistemul prezidenţialist american).
Relaţiile între ramurile puterii, aşa cum le-a stabilit Constituţia germană, pot fi definite (Karl Loewenstein) ca generând „control şi cooperare” - mai multe organe legitime împart prerogative de putere (funcţie politică) specifice unei singuri ramuri. Fiecare deţine posibilitatea de a controla responsabilitatea activităţii celorlalte ramuri instituţionale: legislativul poate numi comisii de anchetă, pot formula întrebări şi interpelări direct Executivului; Cancelarul poate solicita convocarea unei Sesiuni extraordinare. Parlamentul poate acorda un vot de încredere Cancelarului. Preşedintele poate dizolva parlamentul, în condiţiile unei crize politice parlamentare (dacă şeful guvernului nu mai are o majoritate favorabilă în Parlament). În mare acesta este „mecanismul de control al puterii” definite de Loewenstein. 

Executiv - Legislativ
O trăsătură distinctă a sistemului executiv german constă în existenţa „secretarilor parlamentari” Parlamentarischer Staatssekretär care intră în componenţa Executivului (ministere) principala lor responsabilitate fiind aceea de a menţine relaţii bune / funcţionale cu cele două camere (Bundestag şi Bundesrat), reprezentând ministrul guvernului federal în cazurile în care acesta consideră ca necesar. Parlamentarischer Staatssekretär-ii trebuie să fie obligatoriu membri aleşi ai Bundestagului, sunt numiţi de Preşedinte la recomandarea Cancelarului, după consultarea acestuia cu ministerul de profil.  Rolul şi responsabilitatea acestora sunt diferite de cele ale secretarilor de stat, care au rolul de a operaţionaliza administrativ politicile ministerului (fiind un membru al birocraţiei executive sau al serviciului civil, în termeni  americani, dar a cărui numire depinde în cele din urmă tot de factorul politic). Rolul lor poate fi echivalat cu cel al miniştrilor-adjuncţi, pot fi trecuţi provizoriu la pensie (cu plata integrală a drepturilor) atunci când se schimbă linia politică a ministerului (schimbare de miniştri etc.). 
SUEDIA

Modelul suedez se remarcă prin deschidere şi transparenţă, prin calitatea administraţiei – ministere mici şi agenţii mari (în 2004 toate cele 9 ministere, incluzând structura de lucru a PM nu depăşeau 4.800 de persoane, şi prin specificul „dualismului” politic-administrativ, care stabileşte limite clare şi constituţionale de demarcaţie între ministere – conduse politic – şi agenţii (non-politice şi cu atribuţii de administrare). Nu numai guvernul nu poate interveni în modul de organizare a chestiunilor de competenţă ale unei agenţii, dar nici membrii Parlamentului. Integrarea europeană a adus nuanţarea acestui dualism, practica comunitară fiind aceea a unor relaţii mai strânse între funcţionarii publici şi oficialii ministerului coordonator.   
Ca o primă observaţie, trebuie remarcată existenţa a 4 acte fundamentale (cu valoare de “constituţii”): Instrumentul de Guvernare (Regeringsformen) din 1974 – un text cu prevederi ce îl apropie foarte mult de „constituţiile” clasice; Actul de Succesiune din 1810 (reglementând succesiunea la tron); Actul privind Libertatea Presei (1949) cu privire, în principal, la dreptul de a produce şi disemina tipărituri; Legea Fundamentală privind Libertatea de Expresie (1991), cu referire la producţiile media altele decât cele tipărite.
Modelul suedez poate fi privit ca „civic-monist”, concentrând activitatea puterilor publice în jurul cetăţeanului şi drepturilor sale fundamentale (dreptul la vot şi dreptul la libera opinie). Prin urmare nu există o referire strictă la „separaţia puterilor” cât un descriptiv al procesului democratic care porneşte de la cetăţean, trece prin Riksadag (parlamentul ales prin vot direct); parlamentul agreează un şef al guvernului (prin Instrumentul de Guvernare doar şeful guvernului este votat de parlament, după care acesta îşi alege miniştrii după cum doreşte, informând parlamentarii care nu se pot opune procedural numirilor). Guvernul conduce cu sprijinul autorităţilor administrative. Justiţia este administrată de instanţe în conformitate cu legile şi actele normative emise şi votate de Riksadag
. 

Legislativ - Executiv. Controlul parlamentar

Suedia este o democraţie parlamentară, în care şeful guvernului trebuie să aibă sprijinul unei majorităţi parlamentare (sau să fie „tolerat” în condiţiile unei coaliţii de guvernare). Parlamentul poate determina înlocuirea prim-ministrului (şi în consecinţă căderea guvernului). Şeful statului (rege/regină) nu are putere politică reală. Parlamentul este monocameral („regim de adunare”) format din 349 de membri aleşi de cetăţenii de peste 18 ani cu drept de vot printr-un sistem proporţional cu prag de 4% (similar cu obţinerea a 14 mandate în Parlament). Un partid care obţine mai puţin de 4% din voturile naţionale poate accede în Parlament dacă într-o circumscripţie obţine cel puţin 12% din voturi. Dacă parlamentul respinge 4 propuneri de prim-ministru (făcute de speaker-ul Riksdagului după consultarea cu vice-speakerii şi cu grupurile parlamentare) procedura prevedea noi alegeri parlamentare. 

Parlamentul poate examina şi performanţele individuale ale miniştrilor în exercitarea îndatoririlor oficiale şi prin raportare şi la programul de guvernare, procedură încredinţată Comisiei pentru Constituţie. Procedura nu este una „politică” cât administrativă, vizând eficienţa şi eficacitatea politicilor, modul în care guvernul delegă puterea reglementativă autorităţilor locale, eficienţa administraţiei etc. Comisia pentru Constituţie prezintă concluziile acestui demers (care trebuie să fie cel puţin anual) în faţa plenului parlamentului. 

Ombusdman-ii parlamentari – sunt în număr de patru şi au fost priviţi ca model pentru înfiinţarea unor instituţii similare în alte ţări – deseori numiţi şi Ombusdmanii pentru Justiţie – supraveghează aplicarea legii şi altor reglementări în activităţile publice. Ombusdmanul poate critica modul de tratare a unei anumite chestiuni de către o instanţă sau de o autoritate administrativă. 

Biroul Naţional pentru Audit, care are în frunte trei Auditori Generali, reprezintă un instrument parlamentar (puterea fiind delegată de Riksdag) de supraveghere a activităţilor statului. Auditorii pot alege independent ce activităţi vor să verifice; este singura autoritate care poate controla în întregime finanţele statului, la finalul controalelor formulând concluzii cu privire la modul în care trebuie tratat un anume raport de audit. 

Executiv – Legislativ  
Guvernul – în condiţii extraordinare – poate cere alegeri anticipate. Prim-ministrul deţine prerogative importante în cabinet, după ce este votat de Parlament putându-şi compune lista de miniştri după cum doreşte şi independent de Parlament. Formal, întregul corp ministerial poate fi considerat ca fiind reprezentat de prim-ministru. Chiar dacă Executivul are responsabilitate colectivă, existenţa unor opinii separate pe anumite cazuri particulare sunt înregistrate în jurnalul şedinţelor de guvern, ca şi titularii ministerelor care au manifestat opinii contrare în şedinţele de guvern. Pentru a produce efecte, actele guvernului trebuie să rezulte în urma unor şedinţe la care participă minimum 5 miniştri. 
La fel, poate înlocui miniştrii şi redistribui mandatele ministeriale sau chiar modifica numărul de miniştri din echipa guvernamentală (nu există o limită superioară a poziţiilor de ministru, stabilită prin lege, ci doar una inferioară – „nu mai puţin de cinci miniştri” ). Miniştrii trebuie să fie cetăţeni suedezi şi pe durata mandatului nu pot fi angajaţi/plătiţi din alte surse, nici nu pot deţine concomitent altă funcţie. Guvernul cade odată cu primul-ministru; nu există în mod explicit controlul parlamentar prin „moţiune simplă”, însă votul de neîncredere la adresa unui ministru atrage, de regulă, demiterea acestuia de către premier. Parlamentul se poate exprima cu un vot de încredere cu privire la premier. Dacă Premierul alege să nu demisioneze după ce partidul de provenienţă pierde alegerile – sau alege să nu schimbe un ministru dezavuat de parlament – se poate trece la un vot obligatoriu în Parlament cu privire la încrederea în premier. Dacă votul depăşeşte jumătate din numărul parlamentarilor atunci speaker-ul îl demite pe premier şi începe procedura parlamentară de numire a unui nou şef al executivului.  

Puterea judecătorească – independenţa instanţelor şi independenţa autorităţilor 

Instrumentul de Guvernare prevede independenţa justiţiei şi instituţiilor administrative. Judecătorii sunt în principiu inamovibili, Riksdag-ul şi Executivul nu au puterea de a interveni în procedurile judiciare, nu pot interveni pentru a determina cum îşi desfăşoară procedurile o instanţă sau cum este aplicată legea în cazuri particulare. Nicio autoritate publică nu poate decide cum sunt distribuite responsabilităţile în rândul judecătorilor unei curţi. Similar, nicio autoritate publică nu poate determina cum o altă autoritate administrativă decide într-un caz particular implicând exercitarea autorităţii publice relativ la un subiect privat, autoritate locală sau aplicarea legii. 
În conformitate cu Instrumentul de Guvernare nu numai instanţele de drept dar şi autorităţile publice sau alte organisme care sunt delegate cu aplicarea legii sunt considerate „gardieni ai legii suedeze”. Astfel, orice curte sau corp instituţional public care consideră că o decizie intră în conflict cu legea fundamentală sau cu orice normă superioară, sau constată că o anumită procedură este contrară sau a neglijat legea, poate alege să nu aplice decizia, chiar dacă această decizie a fost adoptată.    

Dualismul minister – agenţii
Fiecare agenţie guvernamentală acţionează sub coordonarea unui minister/ministru; cu toate acestea, agenţiile raportează Guvernului ca întreg şi nu ministerului (sau ministrului) individual. Acest mod de funcţionare reflectă în oglindă principiul „colegialităţii”, fundamental în funcţionarea guvernului, aşa cum este statuat în constituţie. Dincolo de cadrul normativ al ministerelor (ordine şi alte acte emise ierarhic), Directorii Generali ai agenţiilor sunt cei care structurează şi organizează activitatea administrativă propriu-zisă, miniştrii şi staff-urile acestora având restricţionată capacitatea de a interveni (schimba/modifica posturi, organigrame, poziţii, personal ş.a.m.d.). Comisia Permanentă pentru Constituţie este aceea care, prin investigaţii parlamentare, analizează modul în care acţiuni de intervenţie ale miniştrilor/ministerelor în agenţii pot fi considerate ilegitime. Guvernul poate numi şefii agenţiilor, poate face recurs la contactele personale – politice – dintre staff-ul guvernamental (numit politic) şi personalul din agenţii. Anual, guvernul publică obiectivele generale pe care le are în vedere pentru fiecare agenţie ca şi resursele aflate la dispoziţie pentru îndeplinirea acestora. 
Competenţele locale – delegarea de putere şi auto-guvernarea

Suedia este un stat naţional unitar, puterea ultimă emană de la Ricksdag (legislativul naţional). Acesta a delegat putere în mod extensiv – şi în mai mare măsură, comparativ cu alte state naţionale europene – la nivel local şi regional. Autonomia „comunelor” (numele tehnic al unităţilor administrative) datează de la începutul secolului al XIX-lea şi a fost reconfirmată constituţional în 1975. De la acea dată descentralizarea a evoluat progresiv astfel încât, în 2005, din totalul personalului angajat în sistemul guvernamental  aproximativ 15% era integrat nivelului naţional/ central, 85% fiind în zona locală şi regională
 (spre deosebire de Franţa, unde personalul arondat structurilor centralizate se situa spre 47%, sau 78% în Portugalia). Acest model suedez de „descentralizare unitară” (influent ca „model de urmat” inclusiv în România anilor 90) are la bază nu doar o anume arhitectură a instituţiilor (în morfologia cărora se combină rechtstaat-ul timpuriu german cu managementul public de sorginte anglo-saxonă şi cu tradiţii ale instituţiilor locale) dar şi o istorie de durată a „încrederii colective”. Modelul societal este cel care a dezvoltat cultura anti-corupţiei, de exemplu, şi nu numai o anume arhitectură instituţională

OLANDA  

Modelul olandez: monarhie constituţională; distribuirea puterii executive se face între prim-ministru şi Consiliul său de miniştri, cele 12 provincii şi muncipalităţi (în sensul de unităţi administrative). Prim-ministrul împreună cu consiliul de miniştri au drept de iniţiativă legislativă, contra-semnează actele normative ale provinciilor şi comunelor. Prim-ministrul poate rămâne în funcţie dacă este reales după mandatul de 4 ani (şi partidul său câştigă). Judecătorii sunt independenţi, nu pot contesta constituţionalitatea legilor (inclusiv Curtea Supremă nu poate) însă pot decide cazuri individuale funcţie de normele tratatelor internaţionale (e.g. ECHR); dacă se constată o încălcare a normelor respective efectul de obligativitate este în general restrâns la cazul individual, însă se constituie în precedent.  
Regim parlamentar şi „Rechtsstaat” (stat de drept)
Conceptul de stat de drept „olandez” este preluat din tradiţia pozitivistă germană şi priveşte definirea limitelor puterii executive şi administrative. Din tradiţia liberalismului politic englez a fost preluată ideea „corectitudinii procedurilor” iar de la francezi a fost preluată „separaţia puterilor”. Olanda are două acte fundamentale cu valoare constituţională, Charta Regatului Ţărilor de Jos şi Constituţia propriu-zisă. Constituantul a stabilit ca amendarea actului fundamental să fie un proces dificil (o moţiune care are în vedere amendarea trebuie să treacă de două ori prin fiecare cameră, prima dată în procedură normală şi a doua oară după alegerile generale, când trebuie să întrunească 2/3 din voturile fiecărei camere. 
„Statul de drept” în varianta Ţărilor de Jos poate fi sintetizat în 6 puncte: 

· Legalitate (legaliteitsbeginsel) – toate deciziile guvernului trebuie să se bazeze pe legislaţie, pentru a se realiza „predictibilitatea, stabilitatea, siguranţa legală şi egalitatea în faţa legii”
· Non-retroactivitatea legii (voorafgaande algemene regel)

· Regula generală de administrare (algemene regel van ander ambt) similară separaţiei puterilor, prin aceasta stabilindu-se ce face fiecare dintre puteri şi ce sarcini îşi poate asuma

· Democraţia temperată de acele valori care previn totalitarismele (respectul drepturilor fundamentale)

· Independenţa justiţiei (onafhankeijke rechter) – independenţă raportată în primul rând la Executiv

· Drepturile fundamentale (grondrechten) cărora legea fundamentală le acordă o importanţă deosebită în protejarea individului de interferenţele guvernului şi a regimului politic de derapajele totalitare. 
Sistemul parlamentar este bicameral (Staten – Generaal, Stările Generale cu două camere, Tweede Kamer şi Eerste Kamer). Echivalentul Senatului (Camera superioară, Prima Cameră) este compus din 75 de membri aleşi indirect, de provincii - membrii acestei camere pot avea şi alte ocupaţii în afară de mandatul de senator. Membrii camerei inferioare (a Doua Cameră) îşi dedică întreaga activitate mandatului  de parlamentar.  
Legislativ - executiv

Camera Inferioară aprobă iniţiativele legislative ale guvernului, le poate amenda şi poate iniţia proiecte legislative proprii. Senatul nu poate amenda proiectele legislative, le poate aproba sau respinge în întregul lor. Însă, în ultimii ani s-a găsit o posibilitate (la nivelul senatului) de nuanţare a lipsei dreptului de a amenda un proiect legislativ prin  invitarea ministrului/ ministerului iniţiator de a ţine cont  de părerea „primei camere” dacă nu doreşte respingerea actului normativ – procedura a devenit astfel una de amendare, cel mai adesea ministerul refăcând actul normativ în sensul dorit de majoritatea senatorială. Este necesar însă şi votul Camerei Secunde, care poate respinge amendamentul.
Parlamentul poate ţine reuniuni de urgenţă, care pot fi convocate (teoretic) de orice membru al parlamentului, sub rezerva sprijinului unei majorităţi. Ambele camere pot ţine astfel de sesiuni extraordinare, la care pot convoca un ministru sau un secretar de stat (participarea e obligatorie). 

Puterea legislativă – temperată de guvernările de coaliţie
Coaliţiile de guvernare sunt aproape o regulă în viaţa politică a Regatului, de unde şi compromisul aproape continuu în activitatea de legiferare. 
În Olanda funcţionează şi „politica de evitare” în chestiunile care implică adversitate (dreptul la grevă, eutanasia, avortul, cercetare ştiinţifică pe embrioni umani au fost astfel de teme). Influenţa executivului se exercită, chiar dacă nu întotdeauna direct, asupra legislativului prin nevoia compromisului parlamentar pentru stabilitatea guvernării.  
Din anii `80 a intrat în funcţiune ceea ce se numeşte regeeraccoord (sau acordul de guvernare) al cărui scop a fost acela de „raţionalizare” a Parlamentului. Într-un astfel de act sunt tratate toate chestiunile care ar impieta menţinerea unui guvern stabil, odată ce s-au stabilit termenii unei coaliţii. După semnare, toate partidele semnatare şi care formează majoritatea parlamentară se obligă să se abţină de la a vota împotriva propunerilor Guvernului. Acest mod monistic de control guvernamental al Parlamentului situează Olanda în linie – cu unele diferenţe – cu modul de operare a parlamentarismului în Anglia şi Franţa. Două proiecte legislative (unul privind clonarea şi un altul privind eutanasia - sinuciderea asistată) au stat în dezbatere mai bine de 15 ani, fiind un indicator al faptului că Parlamentul a preferat evitarea pentru a nu periclita stabilitatea majorităţilor guvernamentale.
Pe de altă parte, procedura legislativă este extrem de greoaie (un proiect legislativ al guvernului trebuie să parcurgă un proces complex  - în 21 de paşi de la iniţiativă – la promulgare şi publicarea în monitorul oficial, care necesită uneori ani de la iniţiere la publicare).
Parlament „de partide”

Activitatea parlamentară este dominată de „specializarea” partidelor mari (i.e. laburist, creştin-democrat, liberal respectiv socialist) pe domenii specifice de activitate/responsabilitate politico-parlamentară (afaceri externe, educaţie sau politici agrare). Partidele parlamentare mari au propriile lor comisii pe aceste teme, proprii specialişti, în funcţie de care îşi formulează punctele de vedere proprii cu privire la anumite subiecte şi modul cum vor acţiona. Sesiunile de dezbateri în plen sunt frecventate de regulă de un număr mic de deputaţi, în general fiind prezenţi cei specializaţi pe domeniul tematicii, dezbaterile fiind extrem de specializate, astfel încât participă numai cei familiarizaţi cu subiectul. Prezenţa este ceva mai largă la sesiunile de vot (minim 50% (1). Toate şedinţele sunt publice, la fel şi documentele.  
Puterea legislativă -  puterea judecătorească 
Sistemul judiciar olandez a fost influenţat de cel francez, cu o structură bifurcată: dreptul administrativ separat de sistemul civil şi penal.  
Hoge Raad der Nederlanden (Curtea Supremă) este un gardian al justeţei aplicării legii şi mai mult decât atât joacă un rol important în dezvoltarea şi completarea legislaţiei acolo unde politicul nu răspunde pe măsură, de unde şi catalogarea sa ca „deputy legislator” (legislator supleant). Cu toate acestea nu este o Curte Constituţională, conform Art.120 din Constituţie nu poate judeca constituţionalitatea legilor, votate de Stările Generale; rolul său primordial este în casaţie.  Membrii săi (41, cu termen pe viaţă, dar care se pot retragere la cerere după împlinirea vârstei de 70) provin din elita academică olandeză, cu vederi liberale (în sens doctrinar) de unde şi implicarea activă în redactarea şi promovarea Convenţiei Europene a Drepturilor Omului, spre exemplu – influenţa acestora a dus la modificarea legislativă a drepturilor minorităţilor sexuale în sensul egalităţii, regimul custodiei copiilor proveniţi din părinţi necăsătoriţi şi o întreagă serie de astfel de chestiuni. Deşi a fost privită cel mai adesea ca un „cercetaş” al politicului în explorarea noilor teme care aveau nevoie de legiferare (putându-se discuta, din această perspectivă de o cooptare a puterii judecătoreşti de către puterea legislativă) nici această instanţă nu este lipsită de unele critici, cum a fost prezentarea insuficientă a datelor cu privire la membrii care urmau să fie aprobaţi de Parlament, implicării Curţii într-un număr de cazuri „triviale”, faptului că nu este implicată voinţa de focusare pe cazurile care creează uniformitate şi certitudine legală în diversele zone de legislaţie civilă şi penală.
Celelalte instanţe superioare sunt Raad van State ( Consiliul de Stat) şi Raad voor de Rechtspraak (Consiliul pentru Justiţie). Prima ocupă un loc central în domeniul legislaţiei administrative, a doua (operaţională din 2002) se ocupă cu unificarea jurisprudenţei şi gestiunea instrumentelor manageriale ale instanţelor, în condiţiile în care Curtea Supremă a refuzat această funcţiune.  
Sistemul judiciar olandez – critici
Controversele între diferitele instanţe superioare (cu consecinţe în uniformitatea şi certitudinea legală), rolul activ în producerea de jurisprudenţă acolo unde coaliţiile politice fac ineficientă procedura parlamentară (dar în chestiuni de sensibilitate socială, unde chestiunile trebuie dezbăture în primul rând în parlament); judicializarea accentuată în general, rezultată din lipsa unei separări clare a celor 3 ramuri ale puterilor
.
ROMÂNIA
România are un sistem parlamentar bicameral cu separaţia puterilor prevăzută în textul Constituţiei. Ca şi în modelul francez preşedintele este ales prin vot direct în alegeri distincte de cele parlamentare, are prerogative importante (şef al forţelor armate, poate participa la şedinţele guvernului), poate contesta numirile guvernamentale (o singură dată), dispune de instrumentul referendar (ca şi preşedintele Franţei) şi chiar de un semi-veto (posibilitatea de a retrimite parlamentului acte normative cu solicitarea unor modificări). Spre deosebire de modelul german al cooperării puterilor (Gewaltenverschränkung) în funcţionarea separării şi controlului reciproc al puterilor în România a fost necesară, în mod repetat, intervenţia arbitrului constituţional (CCR) în clarificarea situaţiilor în care una dintre ramurile puterii a clamat depăşirea prerogativelor de către o alta.  Lipsa unei clarificări privind „loialitatea constituţională în cooperarea puterilor” ridică încă suficiente temeri privind funcţionarea sistemului în paradigma „trias politica”.
Dacă textul constituţional din 1991 nu prevede explicit separaţia puterilor în stat Constituţia revizuită precizează în mod direct (art. 1, alin. 4) faptul că „statul se organizează potrivit principiului separaţiei şi echilibrului puterilor – legislativă, executivă şi judecătorească – în cadrul democraţiei constituţionale”. Cu toate acestea, în practică, separaţia puterilor nu a fost niciodată una perfectă, absolută, deoarece ar fi condus la un blocaj instituţional. Acest aspect este sesizabil şi la celelalte ţări analizate. Mai trebuie precizat că şi în România, ca dealtfel în majoritatea ţărilor ECE, imediat după colapsul regimurilor socialiste a fost preferat un regim parlamentar şi nu unul prezidenţialist, deşi „obsesia regimului semiprezidenţial francez” a exercitat o oarecare atractivitate
.  
Legislativ – executiv

Transpunerea în practică a teoriei separaţie puterilor pune accentul pe relaţia executiv-legislativ, existând tendinţa de concentrare a puterii în zona executivului (limitându-se astfel rolul Parlamentului). Delegarea legislativă, prin care Parlamentul atribuie Guvernului atribuţii de reglementare, constând în dreptul de a emite ordonanţe şi ordonanţe de urgenţă sau posibilitatea Guvernului de a-şi angaja răspunderea în faţa forului legislativ asupra unui proiect de lege conferă o preeminenţă Executivului asupra Parlamentului. Pe de altă parte, acest transfer de putere de la legislativ către executiv corespunde tendinţelor de eficientizare a actului de guvernare (sau „raţionalizare”).  Se poate vorbi mai curând de o separaţie fluctuantă a puterilor, în condiţiile în care şeful executivului este în general şi lider al partidului majoritar din coaliţiile de guvernare, „disciplina” de partid funcţionând la trecerea legilor prin Parlament (acelaşi lucru se întâmplă şi în celelalte regimuri parlamentare). Spre deosebire de Olanda, în România instituţia „acordului de guvernare” (regeeraccoord) nu a funcţionat în parametrii eficienţei raţionale, coaliţiile fiind extrem de sensibile la variabilele partidiste. 

Modul „original” de conlucrare a puterilor a căpătat uneori valenţe prezidenţialiste inedite (din cauza interferenţei şi apariţiei între acestea a unei noi trinităţi a controlului reciproc şi echilibrului puterilor: parlament, guvern şi preşedinte). 
Conceptul asumării răspunderii Guvernului pe o lege/pachet legislativ poate fi considerat – din perspectiva separaţiei puterilor - ca o modalitate indirectă de adoptare a unei legi cu eludarea dezbaterii ei în procedură parlamentară normală (Constituţia României art.114). Curtea Constituţională prin Decizia 1655/2010 a încercat o clarificare suplimentară a condiţiilor în care Executivul poate veni cu  asumarea răspunderii, astfel încât Parlamentul să nu fie pus în imposibilitatea îndeplinirii funcţiei sale esenţiale, aceea de a legifera (un astfel de exemplu a fost asumarea răspunderii  Executivului pe proiectul Legii Educaţiei Naţionale, în condiţiile în care un astfel de proiect se afla în dezbatere la Senat – determinând decizia 143/2010 a CCR prin care asumarea a fost declarată neconstituţională). În astfel de condiţii – de lipsă a loialităţii constituţionale – separaţia puterilor executivă şi legislativă poate deveni o pură formalitate. 
Legislativ – putere judecătorească
Reglementarea constituţională a principiului separaţiei şi echilibrului puterilor nu a clarificat modul în care controlul reciproc se realizează. Potrivit curentului „juridiciarist” separaţia puterilor este fragilă datorită imixtiunii politicului în justiţie (principalul vizat fiind Parlamentul şi modul de votare în cazuri individuale cu referire la aprobarea cererilor de urmărire penală/arestare preventivă etc.). Pe de altă parte, din perspectiva „suprematismului” parlamentar, cel puţin în anumite cazuri agenţii justiţiei au acţionat „ultra vires”, situaţia conflictuală între cele două tipuri discursive persistând.
Imunitatea este parţială, întrucât parlamentarii nu se pot sustrage procedurilor judiciare (pot fi trimişi în judecată) şi pot fi inclusiv arestaţi preventiv, puşi sub control judiciar etc. În Franţa, spre exemplu,  Art. 26 din Constituţie stabileşte că măsurile luate împotriva unui parlamentar pot fi suspendate pe durata sesiunii în desfăşurare, dacă camera din care face parte parlamentarul votează pentru aceasta. 
Pe de altă parte capacitatea de control a Legislativului asupra ramurii „judecătoreşti” a puterii este mai curând pasivă decât activă, Legea nr. 317/2004 privind Consiliul Superior al Magistraturii stabilind: „Consiliul Superior al Magistraturii elaborează anual un raport privind starea justiţiei şi un raport privind activitatea proprie, pe care le prezintă Camerelor reunite ale Parlamentului României până la data de 15 februarie a anului următor şi le publică în Monitorul Oficial al României, Partea a III-a şi pe pagina de Internet a Consiliului Superior al magistraturii (art. 38 alin 6). Aceste rapoarte, publicate din 2005, nu au suscitat dezbateri parlamentare semnificative.
Conflictele de natură constituţională între legislativ şi puterea judecătorească au fost prezente şi în alte cazuri individuale (pe constatarea stării de incompatibilitate a unui senator, cum apare în Decizia 972/2012 a CCR privind votul negativ al Senatului pe o decizie finală a ICCJ).  
Dacă se iau în considerare şi alte aspecte privind colaborarea în interiorul Executivului (posibilitatea conflictului constituţional între preşedinte şi Prim-ministru pe tema nominalizării miniştrilor, respectiv posibilitatea preşedintelui de a refuza nominalizarea unui ministru –exemplu decizia CCR 683/2012) se poate desprinde concluzia că separaţia puterilor/controlul reciproc al puterilor funcţionează doar dacă fiecare dintre ramurile „trias politica” acţionează în spiritul respectării loialităţii constituţionale. Din această perspectivă, sunt justificate opiniile specialiştilor în drept constituţional care – fără a minimiza rolul CCR şi al deciziilor ei în a clarifica şi a identifica soluţii în spiritul legii fundamentale – consideră ca fiind importantă includerea în textul Constituţiei a „loialităţii constituţionale” ca principiu guvernând activitatea şi relaţiile dintre autorităţile publice
.  
Relaţiile Executiv - Legislativ 
în sistemele prezidenţialiste, parlamentare şi hibride
	
	Sisteme prezidenţialiste – model SUA
	Sisteme Parlamentare (tip Westminser)
	Model semi-parlamentar de tip german (guvernamentalist)
	Modelul hibrid (semiprezidenţial, model francez)

	Puterea Executivă - componenţă
	Preşedintele este ales într-un  proces electoral distinct de cel pentru legislativ, Guvernul este nominalizat de preşedinte şi confirmat de legislativ

Membrii Executivului nu pot fi simultan şi membri ai legislativului şi viceversa
	Prim-ministrul şi membrii cabinetului sunt aleşi din majoritatea parlamentară (partidul majoritar), membrii cabinetului (miniştrii) sunt membri ai Parlamentului
Monarhul, ca şef al statului, are puteri în cea mai mare parte simbolice
	Cancelarul, ales din partidul (sau coaliţia) majoritară din Parlament; membrii guvernului (miniştrii) sunt selectaţi de Cancelar şi devin efectivi după aprobarea Parlamentului. Miniştrii pot fi şi membri ai legislativului
Preşedintele statului este ales indirect şi are atribuţii constituţionale limitate
	Preşedintele este ales într-un proces electoral separat de cel parlamentar, are prerogative importante: numeşte cabinetul şi un prim-ministru care îl va conduce pe perioada legislaturii (membrii cabinetului nu pot fi şi membri ai Legislativului)

	Executiv - Legislativ
	Legislativul nu poate înlocui preşedintele cu excepţia existenţei unor condiţionalităţi extreme (impeachement) şi nici preşedintele nu poate dizolva Legislativul
	Legislativul poate dizolva guvernul printr-un vot de neîncredere, adresat premierului sau guvernului în întregime, forţând astfel alegeri parlamentare
	Legislativul  poate decide dizolvarea parlamentului şi înlocui cancelarul şi guvernul dar doar în condiţiile în care simultan este ales un nou Cancelar
	Legislativul nu poate revoca Preşedintele, dar poate decide diyolvarea Parlamentului, înlocuirea premierului şi guvernului. Preşedintele poate dizolva camera inferioară (Adunarea Naţională)

	Instituţiile implicate în procesul legislativ 
	Ambele Camere ale Legislativului
Structurile departamentale pot iniţia proiecte legislative, care sunt trecute prin comisiile parlamentare – acestea apar la iniţiatori

Preşedintele poate bloca un proiect prin veto, insa vetoul poate fi blocat prin votul a 2/3 la fiecare cameră

	Ambele camere ale Parlamentului
Guvernul (prim-ministrul, guvernul şi birocraţia administrativă). 

Unele dintre proiecte au şi o solicitare de consultare, trimisă comisiilor de profil din parlament.  
	Executivul şi ambele camere sunt active în domeniul legislativ dar majoritatea iniţiativelor  votate reprezintă iniţiative ale Executivului.  
Preşedintele poate semna „decrete” fără consimţământul Legislativului  (în limita prevederilor constituţionale)
	Executivul şi ambele camere ale Parlamentului. Consiliul Economic şi Social poate face recomandări cu privire la legislaţia necesară. Membrii Parlamentului nu pot introduce proiecte legislative care afectează în plus sau minus bugetul naţional. 
Proiectele executivului au prioritate faţă de cele ale parlamentarilor. 

� În varianta anglo-saxonă rule of law reprezintă atât fundamentul ordinii sociale cât şi o modalitate prin care „poporul” (sursa primară a legitimităţii politice) poate controla eventuala acumulare de autoritate extra-legală de către decidenţii politici (primul bănuit de o astfel de tentaţie fiind evident, Executivul). Teza care a stat la baza acestui principiu este aceea a necesităţii respectării – în primul rând de către liderii naţiunii – a unei legi fundamentale, fie ea o constituţie scrisă sau „common law”. Preluată din tradiţia englezească, rafinată de „părinţii fondatori” ai constituţionalismului american (între ei un Thomas Paine, vizionarul republicii libere în care „legea să fie rege”) formula cel mai adesea utilizată pentru a reda conceptul este „Government of laws, not of men”; în ultima vreme din ce în ce mai mult substituit de o altă sintagmă la fel de celebră, „necessity knows no law”, utilizată pentru a justifica acţiunile întreprinse în regim de urgenţă (sau extra-legal, pentru a folosi un eufemism). Vagă sursă de inspiraţie pentru concepţia autohtonă privind „forţarea limitelor Constituţiei” . 

� Regula sub judice este menită a apăra egalitatea în faţa legii (rule of law) şi dreptul cetăţenilor la un proces corect. Dacă un caz se află aşteptarea deciziei unei curţi, acesta nu poate fi discutat, dezbătut prin moţiune etc. în Parlament pentru a nu afecta în nici un fel decizia curţii. Totuşi, regula sub judice nu trebuie privită în absolut; în 1999 Joint Committee on Parliamentary Privilege a statuat că limitele acesteia sunt corespunzătoare echilibrării celor două seturi de principii: pe de o parte dreptul părţilor implicate într-o procedură legală nu poate fi prejudiciat prin discutarea în Parlament a cazului; Parlamentul nu poate interfera în niciun fel în funcţiile instanţelor. Pe de altă parte parlamentul are dreptul constituţional de a dezbate în orice materie doreşte, prerogativă care nu poate fi restrânsă Joint Committee on Parliamentary Privilege, Session 1998–1999, Parliamentary privilege, HL 43-I / HC 214-I, section 192  

